Karsten Lauritzen (V), 2011-01-14:
Beslutningsforslag nr. B 29, som vi her i dag diskuterer, handler jo om at sikre barnets tarv i asylsager – sager om humanitær opholdstilladelse og sager om tvangshjemsendelse.
I Venstre er vi optaget af at sikre barnets tarv og tilgodese barnets interesser, både når det gælder de asylansøgere, som bliver anerkendt som flygtninge i Danmark, og dem, der bliver afvist.
Men jeg bliver nødt til at sige, at vi ikke støtter op om, at man pr. automatik skal kategorisere afviste asylansøgeres børn som en gruppe, der systematisk og nærmest konstant skal undersøges for diverse psykiske lidelser, sådan som Enhedslisten og Det Radikale Venstre her foreslår.
Der skal naturligvis tages hånd om de børn, der har behov for det, og det bliver der også på nuværende tidspunkt.
Ministeren har jo her i dag redegjort for, hvad praksis er, og det kan jo ikke komme som nogen overraskelse for forslagsstillerne.
Det er jo også sådan, at der sker en automatisk screening af børn af asylansøgere.
Det er jo et pilotprojekt, der blev startet, jeg tror det var i 2007, og så blev det gjort permanent i 2008.
I dag træffes afgørelser om asyl efter en konkret og individuel vurdering på baggrund af de oplysninger, der foreligger om asylansøgerens hjemland samt asylansøgerens asylmotiv.
Regeringen, og det gælder altså også Venstre, har løbende fokus på de afviste asylansøgere, herunder i særdeleshed børn og deres familier, og er der konkrete elementer i en asylsag, der indikerer, at et barn har et selvstændigt asylmotiv, vil der selvfølgelig blive foretaget en vurdering af, hvorvidt barnet skal indkaldes til en selvstændig asylsamtale.
Men en selvstændig asylsamtale kan også have nogle negative konsekvenser for det barn, der så bliver udsat for den.
I dag gives der humanitær opholdstilladelse til personer, der lider af en meget alvorlig fysisk eller psykisk sygdom, og humanitær opholdstilladelse gives jo – efter den lovgivning, som Folketinget har vedtaget – undtagelsesvis.
På baggrund af de oplysninger, der foreligger, om, hvilken behandling og hvilke tilbud der er for at sikre dels retssikkerheden for, dels behandlingen af asylansøgeres børn såvel som afviste asylansøgeres børn, mener vi i Venstre at den nuværende lovgivning er tilfredsstillende.
Det er jo sådan, at vi bruger over 240.000 kr. på en asylansøger om året.
Det er ganske mange penge; det er cirka 100.000 kr. mere, end der blev brugt i den tidligere regerings periode.
En hel del af de her penge er jo blevet givet, fordi vi siden 2001 gradvis har forbedret vilkårene særlig for børnefamilierne på asylcentrene.
Og man har gennemført en lang række af de initiativer, som integrationsministeren har redegjort for, og som jeg har redegjort for her i dag i min ordførertale.
Men forslagsstillerne henviser endvidere til, at der i praksis kan gå lang tid i den proces, fra familiens asylsag behandles, til det tidspunkt, hvor der gives afslag, og frem til, at man rent faktisk bliver sendt hjem til hjemlandet – hvis man altså bliver afvist.
Der bliver jeg nødt til minde forslagsstillerne om, at grunden til, at der er nogle, der sidder i årevis i asylcentrene, jo er, at forældrene klager over afgørelsen og vælger ikke at respektere et afslag fra enten Udlændingeservice eller Flygtningenævnet.
Selvfølgelig skal man have hjælp – det får man også – men man har også et ansvar som forældre.
Jeg må sige, at med de forslag, der ligger i det her beslutningsforslag, er jeg bange for, at man får skabt et regime, hvor man vil opleve, at børnene af asylansøgerne bliver taget som gidsler i et forsøg på at få asyl til børnene og måske også i sager om humanitær opholdstilladelse til forældrene, og det kan vi i Venstre på ingen måde bakke op om.
Jeg må sige, at vi har fuld tillid til Røde Kors og de kommuner, som i dag har ansvaret for, at børnene såvel som børnefamilierne på asylcentrene har så gode vilkår, som omstændighederne nu tillader.
Derfor bliver jeg nødt til at sige, at vi i Venstre ikke bakker op om beslutningsforslaget.
Jeg skal også på vegne af den konservative folketingsgruppe og den konservative ordfører, hr. Naser Khader, der ikke kan være til stede her i salen i dag, sige, at man er enig i den afvisning, som jeg her har redegjort for.